<p><a name="_Toc228185838"></a><strong>Komente në Projektligjin për Rekrutimin, Vlerësimin e Performancës, Kontrollin e Integritetit dhe Statusin e Gjyqtarëve dhe Prokurorëve</strong></p>
<p>Në kuadër të Ligjeve sipas reformës në drejtësi sipas Deklaratës së Përbashkët të Zotimeve, bënë pjesë edhe Projektligji për Rekrutimin, Vlerësimin e Performancës, Kontrollin e Integritetit dhe Statusin e Gjyqtarëve dhe Prokurorëve (Tutje: Projektligji), drafti i të cilit është publikuar për komente në platformën e konsultimeve publike. Në raport me këtë Projektligj, IKD edhe në të kaluarën ka parashtruar komente dhe ka publikuar një analizë të veçantë<a href="#_ftn1" name="_ftnref1"><sup>[1]</sup></a>.</p>
<p> </p>
<p><a href="#_ftnref1" name="_ftn1">[1]</a> Gzim Shala. Integriteti i gjyqtarëve dhe prokurorëve. Prishtinë: Instituti i Kosovës për Drejtësi. 2024. https://kli-ks.org/wp-content/uploads/2024/07/Integriteti-i-gjyqtareve-dhe-Prokuroreve-Problemet-kushtetuese-dhe-ligjore-te-Projektligjit-aktual-6.pdf (qasur më 20 prill 2026).</p>

<p>Pas analizimit të sërishëm draftit të publikuar për konsultime publike, IKD në raport me këtë draft parashtron komentet si në vijim:</p>
<ol>
<li><a name="_Toc228185839"></a> <strong>Referimi në draft amandamente</strong></li>
</ol>
<p>Neni 35.1. i Projektligjit thekson se “Gjyqtari dhe prokurori mund të shkarkohet nga funksioni në rastet kur gjyqtari ose prokurori:... 1.3.  është vërtetuar se ka pasuri të pajustifikueshme...”.</p>
<p>Kjo dispozitë është në kundërshtim me Kushtetutën e Republikës së Kosovës, pasi që pasuria e pajustifikueshme nuk përfshihet në asnjërën prej dy kategorive ku përcaktohet shkarkimi i gjyqtarëve apo prokurorëve. Neni 104.4. i Kushtetutës së Republikës së Kosovës përcakton se “Gjyqtarët mund të shkarkohen nga funksioni për shkak të dënimit për një vepër të rëndë penale ose për mosrespektimin e rëndë të detyrave” derisa neni 109.6. i Kushtetutës përcakton se “Prokurorët mund të shkarkohen nga funksioni për shkak të dënimit për një vepër të rëndë penale ose për mosrespektimin e rëndë të detyrave”. Kështu, sipas Kushtetutës, bazë për shkarkim të gjyqtarit dhe prokurorit është dënimi për një vepër penale apo mosrespektimi i rëndë i detyrave. Kështu, ky nen është në kundërshtim me Kushtetutën.</p>
<p>Për këto dispozita, MD është referuar vetëm në draft amendamente, të cilat nuk janë miratuar dhe si rrjedhojë, nuk janë pjesë e Kushtetutës. Me 2 mars 2023, Kryetari i Kuvendit i referoi Gjykatës Kushtetuese propozim amendamentet që i hapin rrugë zhvillimit të vettingut në sistemin e drejtësisë. Pjesë e këtyre propozim amendamenteve janë edhe amendamenti 27 dhe 28 i Kushtetutës, sipas të cilave mosrespektimi i rëndë i detyrave sipas nenit 104.4 dhe neni 109.6 përfshinë, ndër të tjera, vërtetimin se gjyqtari, respektivisht prokurori, kanë pasuri të pajustifikueshme. Për këtë, Gjykata Kushtetuese e Republikës së Kosovës përmes këtij aktgjykimi i hapi mundësi miratimit të këtyre ndryshimeve kushtetuese, duke vlerësuar se këto amendamente nuk cenojnë të drejtat e përcaktuara sipas kapitullit II të Kushtetutës<a href="#_ftn1" name="_ftnref1"><sup>[1]</sup></a>.</p>
<p>Megjithatë, pas vendimit të Gjykatës Kushtetuese, Kuvendi asnjëherë nuk miratoi ndryshimet kushtetuese, miratimit të të cilave Gjykata Kushtetuese u hapi rrugë. Vendimi i Gjykatës Kushtetuese në këtë rast, është pjesë e procedurës kushtetuese për ndryshimin e Kushtetutës<a href="#_ftn2" name="_ftnref2"><sup>[2]</sup></a>. Ky vendim nënkupton se kjo Gjykatë e lejoi Kuvendin që sipas procedurës kushtetuese, të miratoj këto ndryshime Kushtetuese. Por se, kjo asnjëherë nuk ndodhi, pasi Kuvendi nuk i miratoi këto ndryshime Kushtetuese.</p>
<p>Kështu, në këtë situatë, këto dispozita janë vetëm draft amendamente kushtetuese dhe nuk janë pjesë e Kushtetutës. Referimi në të njëjtat mund të bëhet vetëm pasi këto draft amendamente të miratohen nga Kuvendi. Sikurse pasuria e pajustifikueshme të nënkuptohej se bënë pjesë në kuadër të “mosrespektimit të rëndë të detyrave”, atëherë nuk do kishte arsye të propozohej ndryshimi i Kushtetutës për këtë çështje, siç ka ndodhur në rastin konkret. Kështu, përmes kësaj mënyre të veprimit, MD u referua në draft amendamente kushtetuese, duke shkelur Kushtetutën.</p>
<p>Për këtë arsye, IKD rekomandon që neni 35.1 i Projektligjit dhe të gjitha nenet e tjera që i referohet pasurisë së pajustifikueshme të fshihen.</p>
<p> </p>
<ol start="2">
<li><a name="_Toc228185840"></a> <strong>Kushtet për emërim: Aktakuza e ngritur</strong></li>
</ol>
<p>Projektligji përcakton si kusht për emërim që kandidati të mos ketë aktakuzë të ngritur, si për kandidatin në funksionin e gjyqtarit ose prokurorit (neni 5, paragrafi 1), ashtu edhe për kandidatin në funksionin e gjyqtarit porot (neni 7, paragrafi 2).</p>
<p>Duke pasur parasysh rëndësinë e ngritjes së integritetit në përzgjedhjen e këtyre pozitave, IKD vlerëson se kriteri “aktakuzë e ngritur” paraqet një prag të ulët për përjashtimin e kandidatëve. IKD e ka parasysh plotësisht nevojën që për pozita kaq të ndjeshme të vendosen standarde të larta integriteti. Megjithatë, pikërisht për shkak të kësaj rëndësie, kriteret duhet të jenë mjaftueshëm të fuqishme, të sakta dhe të mbrojtura nga arbitrariteti.</p>
<p>Problemi qëndron në faktin se ngritja e çfarëdo aktakuze, për çfarëdo vepre penale, pa kurrfarë filtrimi gjyqësor, nuk duhet të mjaftojë vetvetiu për ta përjashtuar një kandidat nga gara. Aktakuza e ngritur, në këtë fazë, paraqet vetëm qëndrimin e Prokurorit të Shtetit. Përderisa ajo nuk kontrollohet nga gjykata dhe nuk konfirmohet për të hyrë në shqyrtim gjyqësor, ajo mbetet vetëm dokument prokurorial. Në këtë situatë, përmes vetëm ngritjes së aktakuzës, pa kaluar fare nëpër filtrin gjyqësor, krijohet mundësi reale që një kandidat të përjashtohet nga procedura mbi një dokument ende të pakontrolluar nga gjykata.</p>
<p>Kjo është veçanërisht problematike për shkak se pasoja juridike dhe profesionale është shumë e rëndë. Përjashtimi nga gara për gjyqtar, prokuror apo gjyqtar porotë nuk është masë e lehtë. Për këtë arsye, standardi që e prodhon këtë pasojë duhet të jetë më serioz sesa vetëm ekzistenca e një aktakuze të ngritur. Në të kundërtën, ligji rrezikon të ndërtojë një mekanizëm që, në vend se ta mbrojë integritetin, lë hapësirë të panevojshme për keqpërdorim.</p>
<p>Për këtë arsye, IKD rekomandon ngritjen e këtij pragu. Në vend të formulimit “të mos ketë aktakuzë të ngritur”, Projektligji duhet të përcaktojë kriterin “të mos ketë aktakuzë të konfirmuar nga gjykata”. Kjo do ta ruante standardin e lartë të integritetit, por në të njëjtën kohë do ta vendoste edhe filtrin minimal gjyqësor, i cili e bën këtë kriter më të mbrojtur nga arbitrariteti.</p>
<p> </p>
<p><a name="_Toc228185841"></a>Mungesa e përkufizimit të integritetitIntegriteti është pjesë e vetë emërtimit të Projektligjit. Megjithatë, ky term nuk definohet askund në dispozitat përkufizuese të tij. Neni 3 i Projektligjit përmban përkufizime për “këshillin përkatës”, “pasurinë e pajustifikueshme” dhe “veprën e rëndë penale”, por jo edhe për integritetin. Në anën tjetër, integriteti paraqitet si standard themelor në vetë strukturën normative (frymën) të Projektligjit dhe përdoret si kriter për emërim, kontroll dhe vlerësim.</p>
<p>Problemi bëhet edhe më i dukshëm kur shihen nenet 28 dhe 29 të Projektligjit. Sipas nenit 28, kontrolli i integritetit për gjyqtarët dhe prokurorët lidhet në thelb me kontrollin e pasurisë dhe me pasojat që rrjedhin nga mosdeklarimi, deklarimi i rremë apo mospërputhja e pasurisë me të hyrat legjitime. Ndërsa, sipas nenit 29, kontrolli i integritetit për kandidatët për gjyqtarë dhe prokurorë ka përmbajtje krejt tjetër dhe përfshin kontrollin e veprimeve të së kaluarës, dënimeve penale, masave disiplinore, pasurisë, si dhe “veprimeve tjera të papërshtatshme që e dëmtojnë autoritetin e sistemit gjyqësor, apo prokurorial”. Pra, Projektligji tregon çfarë përfshin kontrolli i integritetit në raste të ndryshme, por nuk tregon çfarë është vetë integriteti. Kështu, pos që nuk definon integritetin, në materien e tij, ndryshe e trajton përmbajtjen e integritetit për gjyqtarët dhe prokurorët ndërsa ndryshe e trajton atë në raport me kandidatët për gjyqtarë dhe prokurorë.</p>
<p>Kjo mungesë nuk është vetëm çështje teknike. Kur një term kaq qendror mbetet i padefinuar, krijohet hapësirë e gjerë për interpretime të zgjeruara. Aq më tepër kur neni 29 përdor edhe formula të hapura, si “veprime të së kaluarës” dhe “veprime tjera të papërshtatshme”, pa një bazë të qartë për atë se cili është standardi ligjor që po mbrohet. Në një fushë kaq të ndjeshme, ku pasojat mund të jenë përjashtimi nga gara ose vlerësimi negativ për ushtrimin e funksionit, kriteret duhet të jenë të qarta, të parashikueshme dhe të mbrojtura nga arbitrariteti.</p>
<p>Pikërisht këtë e ka evidentuar edhe Komisioni i Venecias. Sipas opinionit të tij, “<em>projektligji nuk e përkufizon termin “integritet”. Për hir të qartësisë, parashikueshmërisë dhe koherencës, ligji duhet të përmbajë një përkufizim të “integritetit” ose të paktën t’i referohet një akti juridik përkatës ku një përkufizim i tillë është i përcaktuar</em>”<a href="#_ftn3" name="_ftnref3"><sup>[3]</sup></a>. Kështu, përmbajtja e këtij Projektligji bie ndesh edhe rekomandimin e Komisionit të Venecias përkitazi me këtë çështje.</p>
<p>Për këtë arsye, IKD vlerëson se Projektligji duhet ta definojë shprehimisht integritetin. Ky përkufizim duhet të jetë i saktë dhe i zbatueshëm, në mënyrë që të mos lihet hapësirë për arbitraritet gjatë dhënies së kuptimit të tij.</p>
<p> </p>
<ol start="3">
<li><a name="_Toc228185842"></a> <strong>Vendimi i Presidentit</strong></li>
</ol>
<p>Projektligji e rregullon rolin e Presidentit në tri situata: te emërimi fillestar, te riemërimi me mandat të përhershëm dhe te shkarkimi. Në të tri rastet përdoret pothuajse e njëjta zgjidhje normative. Te neni 8.7 thuhet se, nëse Presidenti nuk e emëron gjyqtarin ose prokurorin brenda afatit, Këshilli përkatës mund ta paraqesë edhe një herë kandidatin me arsyetim plotësues dhe pas kësaj Presidenti e emëron sipas propozimit të Këshillit. E njëjta logjikë përsëritet te neni 11.2 për riemërimin, si dhe te neni 35.5 për shkarkimin, ku thuhet se nëse Presidenti nuk e shkarkon gjyqtarin apo prokurorin brenda afatit, Këshilli e paraqet edhe një herë propozimin me arsyetim plotësues dhe pas kësaj Presidenti e shkarkon.</p>
<p>Problemi qëndron në faktin se kjo zgjidhje nuk e sqaron se për cilën situatë po flet ligji. Shprehja “nëse Presidenti nuk e emëron” ose “nëse Presidenti nuk e shkarkon” mund të nënkuptojë dy gjëra krejt të ndryshme: ose Presidenti ka heshtur dhe nuk ka vepruar brenda afatit, ose Presidenti ka refuzuar të veprojë sipas propozimit të Këshillit. Këto nuk janë e njëjta situatë dhe nuk duhet të trajtohen njësoj. Pikërisht këtu lind paqartësia. Nëse ligji i referohet heshtjes, atëherë duhet të thotë qartë çfarë ndodh pas kalimit të afatit. Nëse i referohet refuzimit, atëherë duhet të përcaktojë qartë si procedurën dhe janë pasojat juridike të tij.</p>
<p>Kjo çështje ishte ngritur edhe në analizën e mëhershme të IKD-së për draftin paraprak, ku ishte theksuar se dispozita nuk i adreson të gjithë skenarët e mundshëm të mënyrës së veprimit të Presidentit<a href="#_ftn4" name="_ftnref4"><sup>[4]</sup></a>.</p>
<p>Për këtë arsye, IKD vlerëson se Projektligji duhet të dallojë shprehimisht dy situata: kur Presidenti hesht dhe kur Presidenti refuzon. Për secilën prej tyre duhet të përcaktohen afatet, procedura dhe pasojat juridike.</p>
<ol start="4">
<li><a name="_Toc228185843"></a> <strong>Pamundësia objektive për pjesëmarrje në trajnimin fillestar</strong></li>
</ol>
<p>Neni 9.2 i Projektligjit përcakton se “Trajnimi fillestar do të zgjasë dymbëdhjetë (12) muaj, në pajtim me legjislacionin përkatës në fuqi”, ndërsa neni 9.5 parashikon se periudha e trajnimit fillestar do të vazhdohet për ata gjyqtarë dhe prokurorë që dështojnë ta përfundojnë me sukses këtë trajnim.</p>
<p>Problemi që mbetet është se Projektligji nuk e adreson qartë situatën kur gjyqtari ose prokurori i sapoemëruar, për shkaqe objektive, nuk mund ta vijojë apo përfundojë trajnimin fillestar brenda kësaj periudhe. Këtu nuk bëhet fjalë për raste të mossuksesit në trajnim, të cilat tashmë mbulohen nga neni 9.5. Bëhet fjalë për raste krejtësisht të ndryshme, kur vijueshmëria në trajnim pamundësohet për arsye objektive, si pushimi i lehonisë, sëmundja apo rrethana të tjera serioze që ndikojnë në pjesëmarrjen në pjesën teorike ose praktike të trajnimit.</p>
<p>Formulimi i nenit 9.5 lidhet vetëm me rastin kur trajnimi “dështon” të përfundohet me sukses. Ky nuk është i njëjti problem me pamundësinë objektive për pjesëmarrje. Nëse Projektligji nuk bën dallim të qartë ndërmjet këtyre dy situatave, mbetet paqartësi serioze për pozitën juridike të gjyqtarit ose prokurorit të sapoemëruar, për të drejtat e tij gjatë kësaj periudhe dhe për mënyrën se si vazhdohet trajnimi në raste të tilla.</p>
<p>Mungesa e një rregullimi të qartë për këtë situatë krijon rrezik për trajtim të pabarabartë në praktikë. Kjo për arsye se, në mungesë të një norme të saktë që përcakton mënyrën e veprimit në rastet kur trajnimi nuk mund të ndiqet për shkaqe objektive, zbatimi i ligjit mbetet në diskrecion të institucioneve përkatëse. Si rezultat, subjekte që ndodhen në rrethana të njëjta faktike, si pamundësia për të vijuar trajnimin për arsye shëndetësore apo familjare, mund të përballen me pasoja të ndryshme juridike. Në disa raste, mund të lejohet vazhdimi i trajnimit pas ndërprerjes, ndërsa në raste të tjera mund të kërkohet përsëritja e tij apo të ketë pasoja të tjera në statusin e tyre. Një qasje e tillë cenon parimin e barazisë para ligjit, sipas të cilit persona në situata të njëjta duhet të trajtohen në mënyrë të njëjtë, si dhe dobëson sigurinë juridike, pasi krijon pasiguri lidhur me të drejtat dhe detyrimet që rrjedhin nga kjo situatë.Për këtë arsye, IKD vlerëson se Projektligji duhet ta rregullojë shprehimisht këtë situatë, duke ruajtur të drejtat e gjyqtarëve dhe prokurorëve që për arsye objektive nuk kanë mundësi të vijojnë trajnimin.</p>
<p> </p>
<ol start="5">
<li><a name="_Toc228185844"></a> <strong>Kufizimi monetar për veprimtaritë profesionale</strong></li>
</ol>
<p>Neni 15 i Projektligjit rregullon veprimtaritë profesionale të gjyqtarëve dhe prokurorëve jashtë funksionit të tyre. Ky nen lejon pjesëmarrjen e tyre, me miratimet përkatëse, në organizata profesionale, takime dhe veprimtari shkencore, si dhe në shkrime profesionale e shkencore. Megjithatë, ndryshe nga ligjet aktuale, ky nen nuk përcakton më asnjë kufi maksimal për shpërblimin që mund të pranohet nga këto aktivitete. Në të njëjtën kohë, neni 37 i Projektligjit i shfuqizon, ndër të tjera, nenin 38 të Ligjit për Gjykatat dhe nenin 37 të Ligjit për Prokurorin e Shtetit, pra pikërisht dispozitat ku aktualisht është vendosur ky kufizim.</p>
<p>Në ligjin aktual për Gjykatat, neni 38 përcakton se gjyqtarët për aktivitetet e parapara në atë nen mund të pranojnë shpërblim, por ai “nuk mund të tejkalojë vlerën prej njëzetepesë (25%) për qind të pagës bazë”, dhe për këtë shpërblim kanë detyrim njoftimi ndaj kryetarit të gjykatës, ndërsa Kryetari i Gjykatës ka detyrim ta njoftoj Këshillin. Ky tavan ekziston sot si kufi i qartë ligjor. Sipas të njëjtës logjikë, edhe ligji aktual për Prokurorin e Shtetit, në nenin 37.4, vendos të njëjtin kufi prej 25% të pagës bazë për prokurorët dhe kryeprokurorët.</p>
<p>Problemi me Projektligjin e ri është se ky tavan hiqet tërësisht, pa u zëvendësuar me ndonjë standard tjetër kufizues. Projektligji ruan vetëm kriteret e përgjithshme se veprimtaritë jashtë funksionit nuk duhet të krijojnë perceptim ndikimi apo njëanshmërie dhe nuk duhet të bien ndesh me interesat thelbësore të funksionit. Këto janë standarde të rëndësishme, por ato nuk e zëvendësojnë kufirin financiar. Ato flasin për lejueshmërinë e veprimtarisë, jo për masën e përfitimit nga ajo veprimtari.</p>
<p>Pikërisht këtu qëndron problemi. Kufiri prej 25% nuk ishte vendosur rastësisht. Ai ka shërbyer si mekanizëm mbrojtës për të ruajtur balancën ndërmjet të drejtës së gjyqtarëve dhe prokurorëve për angazhim profesional dhe nevojës që këto angazhime të mos duken si perceptim i papërshtatshëm publik. Heqja e këtij kufiri, pa asnjë analizë të dukshme dhe pa asnjë zgjidhje zëvendësuese, e ul nivelin e garancive ekzistuese.</p>
<p>Në këtë kuptim, kufizimi financiar përbën një instrument konkret për operacionalizimin e këtyre parimeve, ndërsa mungesa e tij e bën zbatimin e tyre të paqartë dhe të vështirë në praktikë.</p>
<p>Për këtë arsye, IKD vlerëson se Projektligji nuk duhet ta heqë këtë kufizim. Tavani për shpërblimin nga veprimtaritë profesionale duhet të ruhet shprehimisht në ligj. Nëse synohet ndryshim i tij, ai duhet të mbështetet në analizë të qartë dhe të zëvendësohet me standard tjetër.</p>
<ol start="6">
<li><a name="_Toc228185845"></a> <strong>Masat mbrojtëse</strong></li>
</ol>
<p>Neni 17.3. i Projektligjit thekson se “Gjyqtari dhe prokurori kanë të drejtë të kërkojnë nga Këshillat përkatës masa të veçanta mbrojtëse për veten dhe për familjet e tyre, atëherë kur kërcënimi ndaj jetës së tyre, apo jetës së një anëtari të familjes, vjen nga apo është rezultat i ushtrimit të funksionit dhe përgjegjësive të tyre”.</p>
<p>Përballë qëllimit legjitim, kjo dispozitë nuk ofron kurrfarë mbrojtje për gjyqtarët dhe prokurorët. Kjo pasi në rastin konkret, Projektligji përcakton se në rastet e kërcënimeve, gjyqtarët dhe prokurorët kërkojnë nga Këshilli përkatës masa të veçanta mbrojtëse. Por, dhënia e masave mbrojtëse në këto situata, nuk bie në kompetencë e KGjK-së apo KPK-së. Si rezultat, dispozita mbetet në nivel deklarativ dhe nuk garanton mbrojtje efektive për gjyqtarët dhe prokurorët në raste kërcënimi.</p>
<p>Në praktikë, masa të tilla mbrojtëse zakonisht bien në kompetencë të organeve të sigurisë dhe rendit publik, si Policia e Kosovës apo institucionet tjera përgjegjëse për mbrojtjen fizike të personave. Për këtë arsye, referimi i këtyre kërkesave tek Këshillat përkatës krijon një mospërputhje ndërmjet kompetencave ligjore dhe nevojës reale për mbrojtje efektive.</p>
<p>Për këtë arsye, IKD rekomandon rishikimin e kësaj dispozite.</p>
<ol start="7">
<li><a name="_Toc228185846"></a> <strong>Vlerësimi i Kryetarëve të Gjykatave dhe Kryeprokurorëve</strong></li>
</ol>
<p>Neni 25 i Projektligjit e rregullon vlerësimin e performancës së Kryetarëve të Gjykatave dhe Kryeprokurorëve. Sipas paragrafit 1, vlerësimi i rregullt i performancës së tyre bëhet dy (2) vite pas emërimit në këtë pozitë dhe para përfundimit të mandatit. Më tej, paragrafi 6 thekson se vetëm Kryetarët e Gjykatave dhe Kryeprokurorët “me vlerësim mbi shkallën ‘mjaftueshëm’” mund të zgjidhen edhe për një mandat tjetër.</p>
<p>Kjo dispozitë lë disa paqartësi serioze. Së pari, Projektligji nuk tregon fare çfarë ndodh nëse Kryetari i Gjykatës apo Kryeprokurori në vlerësimin e parë vlerësohet ‘dobët. Neni e përcakton kohën kur bëhet vlerësimi, por nuk i përcakton pasojat e këtij vlerësimi. Në këtë formë, mbetet e paqartë nëse një vlerësim i tillë prodhon ndonjë pasojë juridike gjatë mandatit apo nuk ka fare pasojë juridike.</p>
<p>Së dyti, paragrafi 6 nuk e thotë në mënyrë të drejtpërdrejtë se cili është standardi minimal për rizgjedhje. Formulimi “mbi shkallën ‘mjaftueshëm’” të çon te kuptimi se për rizgjedhje kërkohet vlerësimi “mirë” ose “shumë mirë”. Megjithatë, për një çështje kaq të rëndësishme, ligji nuk duhet ta lërë këtë të kuptohet vetëm në mënyrë të tërthortë, por duhet ta thotë qartë se për rizgjedhje kërkohet së paku vlerësimi “mirë”.</p>
<p>Problemi është edhe më i theksuar te Kryeprokurorët. Neni 25.2 e lë vlerësimin e performancës së Kryeprokurorëve në kompetencë të Kryeprokurorit të Shtetit. Kjo zgjidhje është e pakuptueshme. Kryeprokurorët zgjidhen nga KPK dhe raportojnë në KPK. Për këtë arsye, nuk ka logjikë që vlerësimi i tyre t’i lihet Kryeprokurorit të Shtetit. Edhe më problematik është paragrafi 8, i cili thekson se dispozitat e këtij neni vlejnë edhe për Kryeprokurorin e Shtetit, por pa përcaktuar fare se kush e bën vlerësimin e performancës së tij.</p>
<p>Për këtë arsye, IKD vlerëson se neni 25 duhet të rishikohet në tërësi. Projektligji duhet të qartësojë pasojat e secilës shkallë të vlerësimit, standardin e saktë për rizgjedhje dhe autoritetin kompetent për vlerësimin e Kryeprokurorëve, përfshirë edhe Kryeprokurorin e Shtetit.</p>
<p> </p>
<ol start="8">
<li><a name="_Toc228185847"></a> <strong>Kontrolli i integritetit për gjyqtarët</strong></li>
</ol>
<p>Neni 28 i Projektligjit e rregullon kontrollin e integritetit për gjyqtarët dhe prokurorët. Sipas këtij neni, kontrolli i integritetit përfshin kontrollin e pasurisë sipas Ligjit për Deklarimin e Pasurisë, duke theksuar se gjyqtarët dhe prokurorët i nënshtrohen kontrollit të plotë të pasurisë çdo tre (3) vite. Ky nen specifikon masat për mosdeklarim, si dhe rastet kur ekziston mospërputhje ndërmjet pasurisë së deklaruar dhe të hyrave legjitime.</p>
<p>Në thelb, kjo dispozitë nuk sjell ndonjë rregullim të ri në raport me legjislacionin tashmë në fuqi për deklarimin e pasurisë. Me përjashtim të specifikimit të kontrollit të plotë çdo tre (3) vite, pjesa tjetër e kësaj dispozite tashmë mbulohet me ligjin ekzistues për deklarimin, prejardhjen dhe kontrollin e pasurisë. Në këtë kuptim, neni 28 më shumë përsërit rregullime ekzistuese sesa që ndërton një regjim të ri e të qartë të kontrollit të integritetit.</p>
<p>Për më tepër, pa e definuar kuptimin e integritetit, Projektligji, sa i përket gjyqtarëve dhe prokurorëve në detyrë, e redukton kontrollin e integritetit pothuajse vetëm në aspektin e kontrollit të pasurisë.</p>
<p>Në anën tjetër, problemi kryesor qëndron te paragrafi 5 i këtij neni. Kjo dispozitë e lidh mospërputhjen e pasurisë me vlerësimin e mëtejmë të justifikueshmërisë së pasurisë sipas ligjit të veçantë për konfiskimin e pasurisë së pajustifikueshme. Këtu Projekligji fut në funksion një regjim juridik që ende nuk ekziston si ligj në fuqi. Pra, norma ndërtohet mbi një ligj që ende nuk është pjesë e rendit juridik dhe mbi një mekanizëm që ende nuk është funksional.</p>
<p>Për më tepër, kjo pjesë e Projektligjit e rikthen edhe problemin kushtetues të pasurisë së pajustifikueshme. Sikurse është theksuar edhe më lart në këtë raport, përfshirja e pasurisë së pajustifikueshme si bazë që lidhet me pasojat në statusin e gjyqtarëve dhe prokurorëve është ndërtuar mbi referim në draft amendamente kushtetuese, të cilat nuk janë miratuar asnjëherë.</p>
<p>Ndërtimi i një norme mbi një ligj që nuk është në fuqi cenon parimin e sigurisë juridike, pasi krijon pasiguri lidhur me zbatimin e saj dhe me pasojat që ajo mund të prodhojë në praktikë.</p>
<p>Për këtë arsye, IKD vlerëson se neni 28 duhet të rishikohet. Nuk ka kuptim të ndërtohet një dispozitë që në thelb përsërit legjislacionin ekzistues, ndërsa në pjesën më të ndjeshme të saj mbështetet në një ligj që ende nuk është në fuqi dhe në një zgjidhje që mbetet në kundërshtim me Kushtetutën. Nëse synohet rregullim i veçantë i kontrollit të integritetit për gjyqtarët dhe prokurorët, atëherë ai duhet të ndërtohet në mënyrë të qartë, funksionale dhe në pajtim me Kushtetutën. Këtij synimi duhet ti paraprijë definimi i qartë i kuptimit të integritetit.</p>
<p> </p>
<p> </p>

